b'\n_START_ARTICLE_\nZawyet El Aryan\n_START_SECTION_\nNekropole\n_START_PARAGRAPH_\nPodro\xc4\x8dje Zawyet El Aryana je obdano s petimi pokopali\xc5\xa1\xc4\x8di iz Prve, Druge, pozne Tretje, in Osemnajste dinastije in rimskega obdobja. Velike grobnice so samo na pokopali\xc5\xa1\xc4\x8du iz pozne Tretje dinastije. \xc5\xa0tiri od njih so mastabe iz blatnih zidakov. Velike grobnice so verjetno pripadale \xc4\x8dlanom faraonove dru\xc5\xbeine in dvornih uradnikov, zlasti ogromna mastaba pribli\xc5\xbeno 200 m severno od piramide, zdaj znana kot Mastaba Z500. V njej so odkrili osem marmornih skled s serekom faraona Kabe. Reisner in Fisher sta iz tega zaklju\xc4\x8dila: \xc2\xbb\xc4\x8ce so mastabe povezane s faraonom, ki je gradil piramido, se je  ta  faraon verjetno imenoval Kaba\xc2\xab. Ve\xc4\x8dina egiptologov se z njunim mnenjem strinja.\n_START_SECTION_\nSedanje stanje\n_START_PARAGRAPH_\nLeta 1960 je ve\xc4\x8dino obmo\xc4\x8dja Zawyet El Aryana zasedla vojska in ustanovila voja\xc5\xa1ko bazo. Dostop do piramid je bil do leta 1964 prepovedan. Na nekropolah so bili zgrajeni voja\xc5\xa1ki bungalovi, vstopni ja\xc5\xa1ek v Nedokon\xc4\x8dano piramido pa je postal odlagali\xc5\xa1\xc4\x8de odpadkov. Stanje obeh pogrebnih ja\xc5\xa1kov ni znano, vendar je zelo verjetno katastrofalno.'